b'\n_START_ARTICLE_\nTaina Kokkonen\n_START_PARAGRAPH_\nTaina Kokkonen (s. 15. toukokuuta 1975 Vantaa) on suomalainen iskelm\xc3\xa4laulaja ja radiojuontaja. H\xc3\xa4net kruunattiin vuonna 1999 Suomen tangokuningattareksi Sein\xc3\xa4joen Tangomarkkinoilla. Kokkonen oli vuosina 1994 ja 1995 toiminut Soul Train -yhtyeen laulajana. H\xc3\xa4n ylsi vuonna 1996 Tangomarkkinoiden semifinaaliin, ja vuonna 1998 h\xc3\xa4net valittiin ensimm\xc3\xa4iseksi tangoprinsessaksi Kirsi Rannon voittaessa kisan._NEWLINE_Vuonna 2002 Kokkonen otti osaa Suomen Euro\xc2\xadviisujen esi\xc2\xadkarsintaan italiankielisell\xc3\xa4 esityksell\xc3\xa4\xc3\xa4n \xe2\x80\x9dSilenzio\xe2\x80\x9d. Voiton vei Laura Voutilaisen esitt\xc3\xa4m\xc3\xa4 \xe2\x80\x9dAddicted to You\xe2\x80\x9d. Saman vuoden joulukuussa  Kokkonen p\xc3\xa4\xc3\xa4tti lopettaa uransa laulajana. H\xc3\xa4n kertoi suhtautuneensa ammattiinsa aivan liian suurella intohimolla, mik\xc3\xa4 sitten ilmeni \xc3\xa4killisen\xc3\xa4 mielenkiinnon loppumisena. H\xc3\xa4n joutui perumaan kymmeni\xc3\xa4 vuoden 2003 keikkojaan. Samana vuonna h\xc3\xa4n toimi iskelm\xc3\xa4radion kes\xc3\xa4juontajana._NEWLINE_Vuoden 2003 aikana Kokkonen asui puolisen vuotta Italian Firenzess\xc3\xa4 opiskellen italian kielt\xc3\xa4 Accademia del Giglio -nimisess\xc3\xa4 yksityisess\xc3\xa4 koulussa. _NEWLINE_Vuonna 2004 h\xc3\xa4n esitti Kouvolan teatterissa p\xc3\xa4\xc3\xa4osan Rodgersin ja Hammersteinin musikaalissa Karuselli._NEWLINE_Kokkonen on kasvatustieteiden maisteri ja valmistunut luokanopettajaksi H\xc3\xa4meenlinnassa. T\xc3\xa4ll\xc3\xa4 hetkell\xc3\xa4 h\xc3\xa4n toimii luokanopettajan virassa Vantaalla. _NEWLINE_Vuonna 2007 Kokkonen meni naimisiin Cemo Timucin -nimisen IT-alalla ty\xc3\xb6skentelev\xc3\xa4n diplomi-insin\xc3\xb6\xc3\xb6rin kanssa, ja he asuvat Vantaalla Tino-poikansa kanssa._NEWLINE_Vuonna 2009 Taina Kokkonen toimi radiojuontajana l\xc3\xa4hiradiossa, joka kuuluu Helsingin seuduilla.'